CELEX: 32011R0350
Language: sk
Date: 2011-04-11 00:00:00
Title: Nariadenie Komisie (EÚ) č. 350/2011 z  11. apríla 2011 , ktorým sa mení a dopĺňa nariadenie (ES) č. 1251/2008, pokiaľ ide o uvádzanie na trh zásielok ustríc tichomorských určených do členských štátov alebo ich častí, na ktoré sa vzťahujú vnútroštátne opatrenia týkajúce sa herpetického vírusu ustríc 1 μνar (OsHV-1 μνar) schválené rozhodnutím 2010/221/EÚ  Text s významom pre EHP

12.4.2011   
            
            
               SK
            
            
               Úradný vestník Európskej únie
            
            
               L 97/9
            
         NARIADENIE KOMISIE (EÚ) č. 350/2011
   z 11. apríla 2011,
   ktorým sa mení a dopĺňa nariadenie (ES) č. 1251/2008, pokiaľ ide o uvádzanie na trh zásielok ustríc tichomorských určených do členských štátov alebo ich častí, na ktoré sa vzťahujú vnútroštátne opatrenia týkajúce sa herpetického vírusu ustríc 1 μνar (OsHV-1 μνar) schválené rozhodnutím 2010/221/EÚ
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 2006/88/ES z 24. októbra 2006 o zdravotných požiadavkách na živočíchy a produkty akvakultúry a o prevencii a kontrole niektorých chorôb vodných živočíchov (1), a najmä na jej článok 61 ods. 3,
   keďže:
   
               (1)
            
            
               Nariadením Komisie (ES) č. 1251/2008 z 12. decembra 2008, ktorým sa vykonáva smernica Rady 2006/88/ES, pokiaľ ide o podmienky a požiadavky na certifikáciu na uvádzanie živočíchov a produktov akvakultúry na trh a ich dovoz do Spoločenstva a ktorým sa stanovuje zoznam druhov prenášačov (2), sa stanovujú požiadavky na uvádzanie na trh vrátane požiadaviek na zdravotnú certifikáciu v prípade presunu živočíchov akvakultúry do oblastí, na ktoré sa vzťahujú vnútroštátne opatrenia schválené rozhodnutím Komisie 2010/221/EÚ z 15. apríla 2010, ktorým sa schvaľujú vnútroštátne opatrenia na obmedzenie vplyvu určitých chorôb živočíchov akvakultúry a voľne žijúcich vodných živočíchov v súlade s článkom 43 smernice Rady 2006/88/ES (3).
            
         
               (2)
            
            
               Od roku 2008 sa vo viacerých oblastiach v Írsku, Francúzsku a Spojenom kráľovstve zaznamenala zvýšená mortalita ustríc tichomorských (Crassostrea gigas). Z epidemiologických vyšetrení realizovaných v roku 2009 vyplýva, že na zvýšenú mortalitu mal významný vplyv novoopísaný kmeň herpetického vírusu ustríc 1 (OsHV-1), konkrétne OsHV-1 μνar.
            
         
               (3)
            
            
               V záujme zabránenia ďalšiemu rozšíreniu OsHV-1 μνar bolo prijaté nariadenie Komisie (EÚ) č. 175/2010 z 2. marca 2010, ktorým sa vykonáva smernica Rady 2006/88/ES, pokiaľ ide o opatrenia na kontrolu zvýšenej mortality ustríc druhu Crassostrea gigas v súvislosti so zistením herpetického vírusu ustríc (Ostreid herpesvirus) 1 μνar (OsHV-1 μνar) (4). Zaviedli sa ním opatrenia na kontrolu rozšírenia uvedenej choroby a uplatňuje sa do 30. apríla 2011.
            
         
               (4)
            
            
               Rozhodnutie 2010/221/EÚ, nedávno zmenené a doplnené rozhodnutím Komisie 2011/187/EÚ (5), umožňuje členským štátom uvedeným v jeho prílohe III uložiť požiadavky na uvádzanie na trh v prípade presunu ustríc tichomorských do oblastí, na ktoré sa vzťahujú schválené programy dohľadu, aby sa zabránilo dovezeniu OsHV-1 μνar do uvedených oblastí. V záujme jasnosti a zjednodušenia právnych predpisov Únie by sa príslušné požiadavky na uvádzanie na trh mali stanoviť v nariadení (ES) č. 1251/2008.
            
         
               (5)
            
            
               Aby sa zabránilo dovezeniu OsHV-1 μνar do členských štátov alebo ich častí uvedených v prílohe III k rozhodnutiu 2010/221/EÚ, zásielky ustríc tichomorských určených na chov, do sádok a do distribučných centier a purifikačných stredísk alebo podobných zariadení pred ľudskou spotrebou, dovezené do takýchto členských štátov alebo ich častí, by mali pochádzať z oblasti s rovnakým zdravotným štatútom.
            
         
               (6)
            
            
               Aby sa zabezpečilo splnenie uvedených požiadaviek, k takýmto zásielkam by mal byť priložený veterinárny certifikát, v ktorom sa poskytujú potrebné potvrdenia.
            
         
               (7)
            
            
               Nariadenie (ES) č. 1251/2008 by sa preto malo zodpovedajúcim spôsobom zmeniť a doplniť.
            
         
               (8)
            
            
               Je vhodné stanoviť prechodné opatrenia, aby sa členským štátom a výrobnému odvetviu umožnilo prijať potrebné opatrenia na dosiahnutie súladu s požiadavkami stanovenými v tomto nariadení.
            
         
               (9)
            
            
               Aby sa zabránilo rozšíreniu OsHV-1 μνar, toto nariadenie by sa malo uplatňovať bezprostredne po dni, ktorým nariadenie (EÚ) č. 175/2010 stráca účinnosť.
            
         
               (10)
            
            
               Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO NARIADENIE:
   Článok 1
   Nariadenie (ES) č. 1251/2008 sa mení a dopĺňa takto:
   
               1.
            
            
               V článku 1 písm. b) sa bod ii) nahrádza takto:
               
                           „ii)
                        
                        
                           živočíchov akvakultúry určených na chov, do sádok, rybárskych revírov, otvorených zariadení na okrasné účely a na obnovu zásob a do distribučných centier, purifikačných stredísk a podobných zariadení pred ľudskou spotrebou v členských štátoch a ich častiach, ktoré majú vnútroštátne opatrenia schválené rozhodnutím Komisie 2010/221/EÚ (6);
                        
                     
         
               2.
            
            
               Do článku 8a ods. 1 písm. a) sa dopĺňa tento bod iii):
               
                           „iii)
                        
                        
                           v prílohe III k rozhodnutiu 2010/221/EÚ ako oblastí, v ktorých je zavedený program dohľadu týkajúci sa jednej alebo viacerých chorôb uvedených v prvom stĺpci danej tabuľky;“.
                        
                     
         
               3.
            
            
               Vkladá sa tento článok 8b:
               „Článok 8b
               Živé mäkkýše určené do distribučných centier, purifikačných stredísk alebo podobných zariadení pred ľudskou spotrebou v členských štátoch a ich častiach, ktoré majú vnútroštátne opatrenia schválené rozhodnutím 2010/221/EÚ
               1.   K zásielkam živých mäkkýšov určených do distribučných centier, purifikačných stredísk alebo podobných zariadení pred ľudskou spotrebou sa priloží veterinárny certifikát vyplnený v súlade so vzorom stanoveným v časti B prílohy II a vysvetlivkami uvedenými v prílohe V v prípade, že tieto živočíchy:
               
                           a)
                        
                        
                           dovážajú sa do členských štátov alebo ich častí uvedených v druhom a vo štvrtom stĺpci tabuľky uvedenej v prílohe III k rozhodnutiu 2010/221/EÚ ako oblastí, v ktorých je zavedený program dohľadu týkajúci sa jednej alebo viacerých chorôb uvedených v prvom stĺpci danej tabuľky;
                        
                     
                           b)
                        
                        
                           patria k druhom uvedeným v časti C prílohy II ako druhy vnímavé na choroby, v prípade ktorých sa v súlade s rozhodnutím 2010/221/EÚ, ako sa uvádza v písmene a), uplatňuje program dohľadu.
                        
                     2.   Zásielky živých mäkkýšov uvedené v odseku 1 spĺňajú veterinárne požiadavky stanovené vo vzore veterinárneho certifikátu a vysvetlivkách, ako sa uvádza v uvedenom odseku.
               3.   Tento článok sa neuplatňuje na zásielky určené do distribučných centier, purifikačných stredísk alebo podobných zariadení, ktoré sú vybavené systémom čistenia odpadových vôd, v prípade ktorého príslušný orgán potvrdil, že:
               
                           a)
                        
                        
                           inaktivuje obalené vírusy alebo
                        
                     
                           b)
                        
                        
                           znižuje riziko prenosu nákaz do prírodných vôd na prijateľnú úroveň.“
                        
                     
         
               4.
            
            
               Príloha II sa nahrádza znením prílohy k tomuto nariadeniu.
            
         Článok 2
   1.   Počas prechodného obdobia do 15. mája 2011 sa zásielky ustríc tichomorských, ku ktorým sú priložené veterinárne certifikáty vydané v súlade s časťou A alebo B prílohy II k nariadeniu (ES) č. 1251/2008 pred zmenami a doplneniami zavedenými týmto nariadením a veterinárny certifikát vydaný v súlade prílohou II k nariadeniu (EÚ) č. 175/2010, môžu uvádzať na trh, ak sa dostanú na miesto svojho konečného určenia pred týmto dátumom.
   2.   Počas prechodného obdobia do 1. júla 2012 sa zásielky živočíchov akvakultúry, ku ktorým sú priložené veterinárne certifikáty vydané v súlade s časťou A alebo B prílohy II k nariadeniu (ES) č. 1251/2008 pred zmenami a doplneniami zavedenými týmto nariadením, môžu naďalej uvádzať na trh, ak sa neuplatňujú veterinárne potvrdenia týkajúce sa OsHV-1 μνar stanovené v časti II týchto certifikátov a na miesto svojho konečného určenia sa dostanú pred týmto dátumom.
   Článok 3
   Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
   Uplatňuje sa od 1. mája 2011.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 11. apríla 2011
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 328, 24.11.2006, s. 14.
   
      (2)  Ú. v. EÚ L 337, 16.12.2008, s. 41.
   
      (3)  Ú. v. EÚ L 98, 20.4.2010, s. 7.
   
      (4)  Ú. v. EÚ L 52, 3.3.2010, s. 1.
   
      (5)  Ú. v. EÚ L 80, 26.3.2011, s. 15.
   
      (6)  Ú. v. EÚ L 98, 20.4.2010, s. 7.“
   
      PRÍLOHA
      
         
            „PRÍLOHA II
            ČASŤ A
            
               Vzor veterinárneho certifikátu pre uvádzanie na trh živočíchov akvakultúry určených na chov, do sádok, do rybárskych revírov, otvorených zariadení na okrasné účely a na obnovu zásob
            
            
               
            
               
            
               
            
               
            
               
            ČASŤ B
            
               Vzor veterinárneho certifikátu pre uvedenie na trh živočíchov alebo produktov akvakultúry určených na ďalšie spracovanie, do distribučných centier, purifikačných stredísk a podobných zariadení pred ľudskou spotrebou
            
            
               
            
               
            
               
            ČASŤ C
            
               Zoznam druhov vnímavých na choroby, pre ktoré sú schválené vnútroštátne opatrenia podľa rozhodnutia 2010/221/EÚ
            
            
                        Choroba
                     
                     
                        Vnímavé druhy
                     
                  
                        Jarná virémia kaprov (SVC)
                     
                     
                        tolstolobik pestrý (Aristichthys nobilis), karas striebristý (Carassius auratus), karas zlatistý (Carassius carassius), amur biely (Ctenopharyngodon idellus), kapor obyčajný a kapor ozdobný koi (Cyprinus carpio), tolstolobik biely (Hypophthalmichthys molitrix), sumec veľký (Silurus glanis), lieň sliznatý (Tinca tinca) a jalec tmavý (Leuciscus idus)
                     
                  
                        Bakteriálna choroba obličiek (BKD)
                     
                     
                        čeľaď: Salmonidae
                        
                     
                  
                        Infekčná pankreatická nekróza (IPN)
                     
                     
                        pstruh dúhový (Oncorhynchus mykiss), sivoň potočný (Salvelinus fontinalis), pstruh jazerný (Salmo trutta), losos atlantický (Salmo salar), losos tichomorský (Oncorhynchus spp.) a beluha morská (Coregonus lavaretus)
                     
                  
                        Nákaza gyrodactylus salaris
                     
                     
                        losos atlantický (Salmo salar), pstruh dúhový (Oncorhynchus mykiss), sivoň alpský (Salvelinus alpinus), sivoň potočný (Salvelinus fontinalis), lipeň tymiánový (Thymallus thymallus), sivoň obrovský (Salvelinus namaycush) a pstruh jazerný (Salmo trutta).
                     
                  
                        Herpetický vírus ustríc 1 μνar (OsHV-1 μνar)
                     
                     
                        ustrica tichomorská (Crassostrea gigas)“